Prolapse by henne | Landbou
As ‘n hen ‘n eier lê, stulp die vagina in die kloaka uit om die eier vry te stel. As daar ‘n besering van die vagina ontstaan soos deur bv. ‘n groot dubbeldooreier of as die hen te vet is, mag die vagina nie onmiddellik saamtrek nie en word die vagina buite die hen sigbaar as ‘n rooi ballonnetjie. Die uitstulpende orgaan word gewoonlik gepik deur ander henne (kannibalisme) en dit is moontlik dat die hele eierleier en ‘n gedeelte van die dermkanaal uit die buikholte gepluk kan word. Bloeding by die kloaakopening is die resultaat van ‘n gepik deur ander henne.
Wat ook kan gebeur, is dat die vagina swel en nie kan terugtrek nie. Die orgaan word dan sigbaar (prolaps) en word in Engels ‘n “blow out” genoem. Gewoonlik gaan die hen dood van skok.
Prolapse word dikwels geassosieer met oormatige of te vroeë ligstimulasie, swak uniformiteit van henne se liggaamsmassas, te vroeg begin om eiers te lê (te klein henne), groot eiers, dubbeldooreiers en oorvet henne.
Kannibalisme kan verhoed word deur snawels te knip, die bestuur van ligintensiteit, deur oorbevolking van henne en voedingstekorte te verhoed.
Bron: MSD Veterinary manual